Številka: 90000-12/2024-5

Datum: 2. 12. 2024

**MAGNETOGRAMSKI ZAPIS PO ZVOČNEM POSNETKU 3. IZREDNE SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 2. decembra 2024 s pričetkom ob 15.30 uri, v Veliki sejni dvorani Mestne hiše, na Mestnem trgu 1, v Ljubljani.**

**GOSPOD ZORAN JANKOVIĆ**

Dober dan želim. Spoštovane svetnice, svetniki. Začenjamo 3. izredno sejo Mestnega sveta MOL. Prisotnih je 39 svetnic in svetnikov. Smo sklepčni. Odsotnost so opravičili gospod Striković, gospa Trobec, gospod Podobnik, gospod Avdagič. Smo sklepčni, lahko pričnemo z delom. Lepo prijazno prosim, da izklopite mobilne telefone. Dnevni red ste dobili s sklicem seje. O dnevnem redu mestni svet skladno s 57. členom Poslovnika Mestnega sveta Mestne občine Ljubljana ne razpravlja in ne glasuje. Točka je samo ena. To, kar smo poskušali narediti v zadnjih štirih letih, sva zdaj z ministrom Papičem, to kar je naša želja, kar je tudi tedanji podžupan prof. Koželj trdil, da mora biti študentski dom v sklopu Baragovega semenišča. Postalo bo meso, mi rabimo ta sklic oziroma ta sklep, da lahko podpišemo pogodbo. V današnjem dnevu, če bo to sprejeto, mora 15 dni viseti, pogodba se podpiše in potem bodo naslednji dan plačali 3.700.000. Prosim gospo Remih.

**AD 1. PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA PROSTORE V STAVBI BARAGOVO SEMENIŠČE NA NASLOVU VILHARJEVA CESTA 11, 13 IN 15 V LJUBLJANI**

**GOSPOD ALEŠ PRIMC**

Postopkovno.

**GOSPOD ZORAN JANKOVIĆ**

Izvolite, gospod Primc, postopkovno. Da vidim samo kaj je postopkovno.

**GOSPOD ALEŠ PRIMC**

Glede na to, da imamo samo eno točko na tem dnevnem redu in glede na to, da ni razprave, da bo ta seja zelo kratka, predlagam, da soglasno se svetnice in svetniki odrečemo sejnini in damo bruto sejnino za dobrodelne namene. To je moj predlog. Bruto sejnino zato, ker bo to več kot pa če da vsak od nas neto del. Jaz mislim, glejte, je mesec december, med nami je veliko pomoči potrebnih in predlagam, da se bruto sejnina, če ta sklep izglasujemo, nameni polovica za Karitas polovica pa za Rdeči križ. V primeru, da sklep ne bo sprejet, pa napovedujem, da bom jaz, tisto kar bom dobil za to sejo nakazal v dobrodelne namene. Hvala lepa.

**GOSPOD ZORAN JANKOVIĆ**

Ugotavljam navzočnost. Rezultat navzočnosti: 38.

**Postopkovno glasovanje o predlogu sklepa gospoda Primca, ga bom probal ponoviti – predlaga, da se odrečemo, da se odrečete sejnini, jaz je nimam in da se nameni za nek namen.** Če ne bi bil to gospod Primc, se bi mi zdela ideja taka, ampak to je čista politikantska klasika tako, da odločite se, kar si želite. Glasovanje. Obrazložitev glasu, izvolite. Ni ga, oprosti, ni ga. Hvala lepa. Glasovanje poteka o tem predlogu gospoda Primca. Glasujete za ali proti, kar hočete. Za je njegov predlog, proti je pa, da se ga zavrne. Klasično. Rezultat glasovanja. Zaključujem.

Rezultat glasovanja je

**6 ZA,**

**10 PROTI.**

Ni sprejeto.

Gremo, gospa Remih, izvolite za uvodno obrazložitev.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. Mestnemu svetu predlagamo v sprejem Predlog sklepa o soglasju k osnutku besedila pravnega posla prodajne pogodbe za prostore v stavbi Baragovo semenišče na naslovu Vilharjeva cesta 11, 13 in 15 v Ljubljani. Vrednost nepremičnine znaša 3.700.000,00 EUR. Nepremičnina predstavlja posamezne dele stavbe, ki se v naravi, ki v naravi predstavljajo študentski dom, akademski kolegij v skupni izmeri 5366,20 m2. Pravni podlagi za predlagan sklep sta 27. člen Statuta MOL in 29. člen Zakona o stvarnem premoženju države in lokalnih skupnosti. MOL nepremičnine ne potrebuje za lastno delovanje in za izvajanje nalog občinskega pomena, zato le-to prodaja. Postopek prodaje bo potekal po metodi neposredne pogodbe, saj je interes za nakup podala oseba javnega prava, to je Ministrstvo za visoko šolstvo, znanost in inovacije. Zaradi upoštevanja zakonskega roka za objavo namere o sklenitvi neposredne pogodbe s strani MOL, to je najmanj 20 dni in zaradi plačila kupnine še v letu 2024, je bil potreben sklic izredne seje. Hvala lepa.

**GOSPOD ZORAN JANKOVIĆ**

Hvala, Simona. Gospa Žekar, stališče odbora.

**GOSPA JELKA ŽEKAR**

Lepo pozdravljeni. Odbor za ravnanje z nepremičninami je na drugi korespondenčni seji obravnaval predlog gradiva, ki ga danes obravnavamo, in vseh 7 članic in članov odbora je soglašalo s predlaganim sklepom. Hvala lepa.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija ugotavlja, da je predlog usklajen z zakonodajo, pozitivnimi predpisi in nima pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava. Po vrsti, gospa Sever. Kar izvolite.

**GOSPA KSENIJA SEVER**

Hvala za besedo. Spoštovani župan, podžupani, svetnice, svetniki, vsi prisotni v dvorani, lepo pozdravljeni. Danes razpravljamo o prodaji stvarnega premoženja Mestne občine Ljubljana. Vemo, da je pogodba dogovor med kupcem in prodajalcem in te dva sta tista, ki se dogovorita za ceno in vse ostale pogoje. Vendar, ker mi mestni svetniki danes potrjujemo vsebino tega dokumenta, bom podala svoje misli in vzporednice s podobnim dokumentom iz leta 2013 in vročo temo nakupa državnega organa ministrstva Litijska. Vse pa se je dogajalo v decembru.

**GOSPOD ZORAN JANKOVIĆ**

Čakajte, se opravičujem. Gospa Sever, ne bom pustil o Litijski, ne boste tukaj politizirali.

**GOSPA KSENIJA SEVER**

Ne bom, saj sem končala.

**GOSPOD ZORAN JANKOVIĆ**

Ne, pa ne bom pustil. Lepo vas opozorim. Vas zelo cenim, ampak govorite o tem, če imate kaj proti, drugače pa nismo primerni. Hvala lepa.

**GOSPA KSENIJA SEVER**

Bom, hvala, se opravičujem. Vse pa se je dogajalo v decembru. Naj na začetku jasno povem, da ničesar ne prejudiciram, izrazila bom samo dejstva, ki sem jih zaznala pri pregledu in postavila vprašanja, kajti pred seboj imamo zelo kratko obrazložitev, brez pomembnega dokumenta in to je poročilo o cenitvi. Prodaja se posamezne enote, ki predstavljajo študentski dom v sklopu Baragovega semenišča, v katerih prebiva več kot 200 študentov. Te prostore oddaja mestna občina v najem, so sicer potrebni obnove, vendar v njih prebivajo študentje, so v uporabi. Površina je ocenjena na 5366 m2, vrednost pa je 3,7 mio EUR, kar pomeni, da jih kvadratni meter bivalne uporabne površine v centru mesta okoli 689,50 EUR za m2. Vsi vemo, kakšne so cene v Ljubljani starih stanovanj, od 4000 naprej in več. Če bi bila javna dražba za te posamezne bivalne enote po ceni 689 EUR, bi verjetno prišlo do izgredov glede pomanjkanja stanovanj v Ljubljani. Sedaj pa prva kupoprodajni pogodbi, ki jo bom primerjala s kupoprodajno pogodbo iz decembra v letu 2013, ki je bila zelo dobro narejena, ko je občina prodajala prostore na Komenskega 11. Tista pogodba je imela priloženo cenitev, navedeno ceno za kvadratni meter, izpolnjeno rubriko sklep številka na seji kolegija župana z dne tukaj in to pa je tukaj vse odprto, neizpolnjeno. Leta 2013 je v pogodbi tudi pisalo, da se kupnina plača v roku 3 delovnih dni in da se doplačila celotne kupnine pogodba deponira pri notarju. To je pravilno. Tu pa piše da mora biti plačano v roku določenem v zakonu, ki ureja izvrševanje proračuna. Sprašujem, kateri je ta rok? Zakaj je vse to zavito v meglo? Realizacija prodaje premoženja bo v letu 2024, plačilo pa ne vemo, morda bo pa v bilanci stanja na koncu 120 - terjatve večji znesek, v kolikor ne bo plačila v decembru, ne vem. Prav tako v kupoprodajni pogodbi ni izpolnjene alineje, kdaj je bil objavljeni zaključen javni razpis za prodajo tega premoženja na portalu MOL. Na portalu sem našla samo namero o sklenitvi neposredne pogodbe za oddajo v najem te celotne površine v Baragovem semenišču, ki je bil zaključen 29. 7. Napisano je tudi, da so bili ti prostori nato s pogodbo dne 5. 9. 2024 do 1. 10. 2025 oddani študentskemu domu. Po tem datumu, vsaj jaz nisem zasledila javnega razpisa za prodajo. Tukaj gre za zelo kratko časovnico, september sklenjena pogodba o oddaji, novembra cenitveno poročilo, nato prodaja. Res je, kupec pa prodajalec se lahko dogovorita. Cenilec, ki dela za mestno občino, je gospod Srečko Veselič, ki je od vseh cenilcev po zapisih na družbenih omrežjih z mestno občino v vseh letih največ zaslužil, in sicer okoli 1 mio EUR. Nič ne rečem, da je kaj narobe, samo citiram. Obakrat je izdelal cenitveno poročilo tako leta 2011 kakor tudi sedaj. V prvem poročilu je napisana cena za kvadratni meter in mediji so takrat pisali, da je bila v letu 2013 previsoka, saj je takrat ocenil kvadratni meter prodajne nepremičnine po 2864 EUR, GURS je imel veliko nižjo ceno. Sedaj, 11 let kasneje, pa nimamo priloge poročila, cenitev za bivalni objekt v uporabi pa je pod 700 EUR za kvadratni meter. To omenjam iz razloga, nisem cenilec, nisem videla cenitvenega poročila, ki po mojem mnenju bi moralo biti priloženo, ker se v javnosti veliko govori in je celo, veliko govori o cenah kvadratnega metra v Ljubljani. Mesec prej je bila sklenjena najemna pogodba z drugim subjektom, smotrna pravilno, glede na nizko ceno pa mislim, da bi svetniki morali biti bolj seznanjeni in imeti priloženo vso dokumentacijo ter v kupoprodajni pogodbi izpolnjene alineje, kot sem navedla zgoraj, predvsem datum valute plačila, datum objave javnega razpisa in klavzulo veljavnosti pogodbe, če rok plačila ne bo izveden v predpisanem roku. Tudi glede na to, da je bila oktobra sklenjena pogodba o oddaji kdaj je bila nepremičnina, sprašujem evidentirana za prodajo. Hvala. Nič, da je kaj narobe, ampak podatkov jaz osebno imam premalo. Hvala.

**GOSPOD ZORAN JANKOVIĆ**

Jaz bom repliciral, pa bom prosil, da me poslušate. Prvič, vi niste poslušala gospo Remih, drugič jaz sem zelo razočaran nad vašo razpravo danes. Pa to imam pravico, ne? Nič žalitev, ampak v tem mestnem svetu ste nas opozarjali, da mora pustil študente notri. Mi smo imeli program, če država ne kupi tega, da bomo prenesli to na stanovanjski sklad in, da bomo naredili stanovanja za mlade družin. Štiri leta se dogovarjamo z državo. Govorite o zakonu, zakon je zelo jasen, ki pravi, da se lahko med subjekti države in lokalne skupnosti tudi brezplačno prenaša. Smo zelo veseli, da smo se zmenili za teh 3.700.000. Oni bodo plačali to pred božičem, pravim, 15 dni mora viseti in primerjava s Komenskega, ko smo šli v javno dražbo, čeprav so naši kupili, naša lekarna, če govorimo o tem ne, ni primerjave. Tisto je pravna oseba, tu gre pa v bistvu država kupuje od mesta tisto kar bo država kar ima po funkciji dala naprej študentom. Tisti trenutek, ko bodo, študentje so ves čas spraševal a bomo podaljšal, mi smo podaljševali pogodbo po eno leto. Tam je še ena obveza države, da bo tudi šlo v prenovo skupaj z mestno občino, v kolikor bo to v proračunu. In tale vaša razprava, za vaše znanje običajno, je popolnoma nepotrebna. In cenitve ne rabimo dajati, lahko jo pa pridete pogledat kadar hočete, delali smo cenitve tako na državi kot na mestu. Mi imamo svojo, oni imajo svojo. Z današnjim sklepom gre to na spletno stran oziroma se obvesti javnost, da čakamo 15 dni in potem je plačilo. In sprašujete, če država ne plača. Zdaj bom pa še jaz politiziral, v zadnjem delu ne, ta vlada je malo drugačna kot tista vlada, ki nam je vzela toliko denarja. In upam, da bo plačala, če ne, bo še vedno naše ostalo. Ampak potem bomo šli v naš projekt, ne bo študentskih sob. Tu ste nas sekirali, da moramo za študente poskrbeti. Gospa Kovačič, izvolite vi nadaljujte ne, to isto, če vas zanima ne. Res je razočaranje. Delamo nekaj za študente, kar ves čas opozarjate, dobimo za to denar, državi prodajamo, ampak imate pravico. Žal.

… /// … iz dvorane – nerazumljivo … ///

**GOSPOD ZORAN JANKOVIĆ**

Lahko odgovor date.

**GOSPA KSENIJA SEVER**

Meni se zdi nizka cena, govorila sem o tem, da bi si želela, da bi občina več iztržila za tako … /// … nerazumljivo … ///.

**GOSPOD ZORAN JANKOVIĆ**

Vam zdaj, čim končamo to, že v tej seji vam dam pooblastilo, vam povem naslov ministra, pojdite k njemu, bom tukaj se javno zahvalil gospe Sever, celi Ljubljani, kako je zrihtala. Saj, po tem sem znan, da poceni prodajam, a ne? Vsi se hvalijo, kako poceni dobijo pri nas, ne? Zdaj malo v hecu tudi to. Tako, da gospa Sever, na žalost vaša razprava je popolnoma neprimerna, ampak imate pravico do nje. Vsaka razprava pove o tistem, ki razpravlja. Izvolite, gospa Kovačič.

**GOSPA DARINKA KOVAČIČ**

Ja, hvala lepa za besedo. Lep pozdrav vsem. Zdaj, ne bi več preveč ponavljala to, kar je že kolegica Severjeva povedala glede cene, tudi meni se zdi cena daleč prenizka glede na pač urejenost teh prostorov. 700 EUR za m2, ne vem, če še kje v Ljubljani dobimo po taki ceni kakšen prostor?

**GOSPOD ZORAN JANKOVIĆ**

Lahko bi dali zastonj ne, to sem povedal.

**GOSPA DARINKA KOVAČIČ**

Ne. S tem se pač mislim, da bo nekako prikrajšan mestni proračun, ker bi lahko iztržili precej več sredstev za prodajo te nepremičnine. Drugo, pač, mi je pa še v oči padlo tole, ker se je ta tematika okrog tega Baragovega semenišča se vleče že kar nekaj časa. Nazadnje v letošnjem letu je tudi poslanska skupina Levica postavila eno vprašanje v zvezi s prenovo, s prenovo teh prostorov. In odgovor, bom zdaj kar prebrala kakšen je, pa me zanima komentar na tole kar je bilo takrat podano.

**GOSPOD ZORAN JANKOVIĆ**

Kar vprašajte, ni treba brati, samo vprašajte, kar vas zanima.

**GOSPA DARINKA KOVAČIČ**

Ne, saj, da bo jasno, da ne bom kaj narobe ali pa da ne bo kdo kaj narobe razumel. Torej za projekt Baragovo semenišče je bil v letu 2023 izveden javni projektni natečaj in izbrana strokovna najprimernejša rešitev. Lansko leto, torej. Z avtorjem prvo nagrajenega, prvo nagrajene natečajne rešitve, bo sklenjena pogodba o projektiranju. Sprašujem, a je ta pogodba bila sklenjena ali ne? Potem naprej, izdelava projektne dokumentacije bo potekalo sočasno z izdajo OPPN, ki bo zaključen predvidoma do konca leta 2025. Projektiranje za projekt Baragovo semenišče, vključno s pridobitvijo gradbenega dovoljenja, bo trajalo predvidoma leto in pol, sledi izvedba javnega naročila za izbor izvajalca gradnje in gradnja. Če lahko to komentirata, kaj je zdaj s tem projektom?

**GOSPOD ZORAN JANKOVIĆ**

Lahko, pa ne bom komentiral, ker vse piše notri, točno to, kar piše notri, to drži še vedno. Gospa Sojar, izvolite. Izvolite, gospa Sojar, prosim.

**GOSPA MOJCA SOJAR**

Ja, zdaj se je prižgal mikrofon. Hvala lepa. Bom začela zdaj pa razpravljat. Najprej mogoče to ne spada zraven, ampak ne vem zakaj je danes tako nervozna seja? Zadnjič jo je vodil gospod Čerin, smo tako lepo peljali, viste pa danes prav nervozen, gospod župan.

**GOSPOD ZORAN JANKOVIĆ**

Gospa Sojar, a se vzdržite, lepo prosim. Nisem nič nervozen, sam povem, še enkrat pravim, sva si različna karakterja, vsak ima svoj način vodenja. Jaz sem čisto povedal to, ker gospo Sever cenim, kaj je naredila, ampak imate, izvolite, kar dajte vi razpravljati o točki.

**GOSPA MOJCA SOJAR**

Jaz nisem razčlenjevala to finančno kaj se bo zdaj zgodilo z Baragovim semeniščem, pač pa sem šla, me je nekaj drugega pač zmotilo, ne zmotilo, ampak sem nekaj drugega gledala. V prostorih Baragovega semenišča deluje zdaj tudi Pionirski dom, ki bo verjetno ali pa gotovo deloval še naprej in nekako moja skrb je ta Pionirski dom. Zakaj? Ker že zdaj ti prostori v katerih deluje Pionirski dom, niso primerni za delovanje izobraževanja mladih, če lahko tako laično ugotovim. Če se sprehodite okrog Baragovega kolegija, verjetno tudi zaradi vseh teh postopkov, ki tako dolgo časa že tečejo, še čudno, da kakšno okno ni že kar samo od sebe odpadlo. Jaz bi Pionirskemu domu privoščila modernejše, sodobnejše prostore, namenjene za njihovo dejavnost. To je ena stvar. Druga stvar pa, ki me nekako moti, saj veste ne bi kakšnih pregovorov citirala, ampak to bo zdaj neko solastništvo države, Mestne občine Ljubljana, v tem trenutku je to mogoče je lepo sožitje, lepo sodelovanje, ampak morda bo pa kdaj, ne bo tako a ne in zopet je tukaj moja bojazen kako zagotoviti pionirskemu domu, da bo ostal v teh prostorih, če bodo zdaj prenovljeni tako, da bodo za njih primernejši. Tudi Slovensko mladinsko gledališče, ki naj bi dobilo zdaj ta srednji trakt menda, da bo ostalo lahko v teh prostorih. Moj pomislek je bil pa tudi študentski dom, ki zdaj domuje, notri je Študentski dom Ljubljana. Kako, da mesto Ljubljana nima interes teh sob zadržat, obnoviti in jih oddajati, ker vemo da rabimo v Ljubljani kampus, študentski kampus, če želimo zadostiti vsem, vsemu temu številu študentov, ki prihajajo in bodo še prihajali v Ljubljano' Morda bi bili potrebni ti dokumenti, ki jih je navajala kolegica Severjeva ravno zaradi kakšnih pojasnil, da bi imeli tudi nekaj več vsega tega v gradivu ali pa tudi ne, no, kot sem rekla, je bil moj prvi pomislek kako bo ta, če rečemo v navednicah »španovija« držala naslednjih 20, 30 let. Hvala.

**GOSPOD ZORAN JANKOVIĆ**

Replika z moje strani, pa bom spet nesramen, ne. Ta projekt je bil eden centralnih projektov, kjer je bila ta glavna rešitev natečaj razstavljen v tej mestni hiši. Obe razpravljavki si očitno to nista ogledali in sprejmem to, da španovija z državo iz prakse, ne, zgodovina ni bila dobra, ampak tu bo razdeljena s steno. S steno, se pravi študentski dom ločen. Zdaj pa tisto, kako mi gre skupaj, ko pravi gospa Sojar, kako nima Mestna občina Ljubljana interes, da bi imela študentski dom za študente. Je treba ločiti, prej ko govorimo o tem, da je to državna zadeva, ne mestna zadeva. Država skrbi za študentske domove, študentske postelje. In tretje, ko že gledamo o tem, mi delamo to prenovo iz osnovnega razloga, da zagotovimo nove boljše pogoje tako pionirskemu domu, ki izvrstno dela, tako Slovenskemu mladinskemu gledališču, ki izvrstno dela in tu pride nova dvorana za 300 sedežev, ki jih nimajo. In vi sprašujete, če bi kdo šel pogled projekte, da smo ločeni po vertikali vsa nadstropja, se pravi, to kar zdaj študenti uporabljajo kupi država za študentske domove, ker ona je ustanoviteljica, mi smo pa ustanoviteljica Pionirskega doma pa Slovenskega mladinskega gledališča in smo ločeni. Ločeni. In delamo nove prostore in prej sem povedal, pa nočete poslušati, ker radi govorite, da v tej pogodbi je klavzula, to kar smo mi hoteli in so napisali da takrat, ko mi začnemo prenovo, bo začela tudi država prenovo tega svojega dela pod pogojem, da imamo v proračunu. Je pa eno dejstvo, prenova teh študentskih sob pod spomeniškim varstvom je izredno draga. Upam, sem odgovoril, gospa Sojar, na to vaše. Še kdo? Gospa Honzak, izvolite. Ste vi tudi proti?

**GOSPA URŠKA HONZAK**

Ne, v Levici nikakor nismo proti, tako da ne bomo vedno poslušali kako obstaja neka velika mestna opozicija ali kako smo že temu rekli. Ne, jaz bom govorila o javnem interesu in govorila bom o študentih ne pa o evrih na kvadratni meter, kajti to je en redkih primerov, kot smo, ko je očitno sta vlada in Mestna občina Ljubljana našla skupno, skupen javni interes in sta se odločila, da javni interes tukaj prevlada nad finančnim interesom. Ja, seveda bi lahko občina verjetno to prodajala po ne vem kakšnih cenah. Verjetno bi lahko, saj je vprašanje tudi sicer, kdo bi kupil lahko, ker jaz sem nazadnje bila v akademskem kolegiju 10 plus let nazaj, ker je moj fant živel tam kot študent, pa je bilo že takrat zadeva zelo, zelo nevzdrževana in od takrat naprej se mi zdi, da je samo še hujše ravno zato, ker tako vlada kot občina v resnici sta pač čakali na to, kaj bo s prenovo in kaj bo s temi prostori. In, da so se zdaj pod tolik in tolik časa, da ste se uspeli zmenit, je meni osebno, pa Levici zelo pozitivno.

**GOSPOD ZORAN JANKOVIĆ**

Ne me hvaliti prosim.

**GOSPA URŠKA HONZAK**

Nimam težave pohvaliti, če si zaslužite pohvalo, gospod župan. In res to bomo z res veseljem podprli. Kot veste, smo v Levici na to zadevo opozarjali že v prejšnjem mandatu leta 2019, ko so bile prve zadeve glede tega načrta prenove Baragovega semenišča, smo v Levici že na to opozarjali, kaj bo točno s tem študentskim domom, študentskimi sobami, ki zagotavljajo postelje okoli 200 študentom. In ja, Svetniški klub Levica je vsako leto dajal svetniška vprašanja na to temo tudi poslanska skupina Levice je točno taka vprašanja dajala v državnem zboru tako, da ne vem kakšen je to zdaj problem, da se do zdaj na drugi strani tudi omenja. Ja, zato ker nam je bilo mar za točno to zadevo in ker vemo tudi, da v Ljubljani je še nekaj lokacij za študentske domove ampak se tam žal nič ne premika in, če bi zdaj tukaj zganjali s tega študentskega doma 200 študentov, kam bi pa šli? Stanovanjska kriza v Ljubljani bi se samo še poglobila, če bi zdaj metali ven teh 200 študentov in kam bi jih dali, glede na to, da zaenkrat žal, žal ni še toliko zelo pripravljenih projektov za nove študentske domove? Tako, da jaz ne razumem tega, da ko se prodaja zemljišča ali pa nekaj nepremičnine MOL zasebnikom, je vse v redu, pa to se podpre, mi sicer v Levici tega ne podpiramo, ko gre pa za javni interes, ko gre pa samo za prenos neke nepremičnine med eno osebo javnega prava do druge osebe javnega prava, nas pa zdaj kar naenkrat skrbijo finančne posledice tega. Saj gre, vse je javni denar. Ni treba, da MOL zasluži na račun države, saj to je vse javni denar. In ja, pač ta, in pač ja, ta cena je takšna kot je, pa jaz tudi verjamem, da res so te sobe v zelo slabem stanju, ker so bile že kar 10 plus let nazaj take. Jaz zdaj tudi verjamem in upam, da bo šla prenova naprej hitro. Jaz sem bila v prejšnjem mandatu v svetu zavoda Pionirski dom, pa se mi zdi, da tam jih ne skrbi glede tega kaj bo vnaprej s Pionirskim domom ker seveda je zagotovljeno, da bo tudi mladinsko gledališče bo tam imelo še naprej prostore. In zdaj še ta del smo, se je očitno rešil. Tako, da v Levici bomo zelo z veseljem podprli ta sklep.

**GOSPOD ZORAN JANKOVIĆ**

Hvala lepa. Gospod Grošelj.

**GOSPOD ANTON GROŠELJ**

Hvala za besedo. Čisto kratek bom. Eno vprašanje imam to je vprašanje zakaj se tako mudi, tega nisem razumel, da smo sklicali izredno sejo oziroma ste jo sklicali. To je eno vprašanje, potem pa eno pohvalo, ki jo lahko razumete tako ali drugače. Kakšna je Ljubljana vsaj po mojem občutku vemo a ne, tu pa se uporablja sintagma Baragovo semenišče in se zahvaljujem županu, da se ni glede na to, da je veliko hej brigad pa tega, da se ni spustil v Baragovo semenišče. Vemo, da se je Plečnik odpovedal temu, ker je Bitenc to prevzel, a ne in na upam, da bo to Baragovo semenišče še ostalo v prihodnosti še dolgo časa. Hvala lepa.

**GOSPOD ZORAN JANKOVIĆ**

Zaključujem razpravo. Se opravičujem. Še vedno se nisem navadil, gledam okrog, ne gledam v ekran. Gospa Pišljar, izvolite.

**GOSPA KSENIJA PIŠLJAR**

Ja, pozdravljeni. Hvala za besedo. Baragovo semenišče je spomenik izjemnega kulturnega in zgodovinskega in arhitekturnega pomena. Veseli nas, da bo prenova te ikonične zgradbe omogočila nove vsebine, namenjene mladim, zlasti študentom. V Gibanju Svoboda se zavedamo, da so mladi prihodnost naše družbe in zato še posebej pozdravljamo projekte, ki naslavljajo njihove potrebe, tako od kakovostnih nastanitev do dostopa do bogate kulturne dediščine. Uporaba prenovljenega semenišča kot študentskega doma je pomembna ne samo za študente, temveč tudi za njihove družine. Zavedamo se, da je študij v Ljubljani velik izdatek. Z zagotavljanjem dostopnih nastanitev ne skrbimo le za študente, ampak tudi za njihove starše, ki se vsakodnevno soočajo z visokimi stroški bivanja svojih otrok med študijem. V Gibanju Svoboda si prizadevamo ustvariti okolje, kjer bo študij omogočen vsem, ne glede na socialno ozadje. Naša vlada je s skrbjo in vizijo pristopila k reševanju dolgoletnih problemov, ki so ostajali nerešeni več kot 30 let. To, da imamo vlado iz vrst Gibanja Svoboda, omogoča, da danes uresničujemo projekte, ki so jih prejšnje vlade zanemarjale. Minister za visoko šolstvo, znanost in inovacije dr. Igor Papič, ki prihaja iz vrst Gibanja Svoboda, je eden ključnih akterjev tega uspeha. Prav on je bil tisti, ki je skupaj z nami deloval in vztrajal, da se projekt prenove Baragovega semenišča premakne z mrtve točke in se končno realizira. Kot Svetniški klub Gibanja Svoboda v Mestnem svetu Ljubljana podpiramo ministrstvo za visoko šolstvo, ki išče konkretne rešitve za pomanjkanje študentskih nastanitev. Ta projekt ni le arhitekturni dosežek, ampak tudi korak k temu, da Ljubljano postavimo mladim prijazno mesto, kjer so študentje prepoznani kot pomemben del naše skupnosti. Ob tem je ključnega pomena, da podpremo možnosti za dostopne študentske nastanitve, zlasti glede na trenutno stanje na nepremičninskem trgu. S tem projektom združujemo spoštovanje do bogate zgodovinske dediščine z vizijo sodobnega bivanja. Ohranilo se bo arhitekturne značilnosti objekta, hkrati se bo ustvaril prostor, ki bo odseval mladostno energijo in spodbujal kulturno ustvarjalnost. Prenova Baragovega semenišča je tudi vizija Gibanja Svobode tako na državni kot mestni ravni, zato z veseljem podpremo ta projekt in delujemo razvojno skupaj z županom, kar krepi razvojno koalicijo. S tem zasledujemo mestno državne cilje, ki smo jih obljubili na volitvah. Hvala.

**GOSPOD ZORAN JANKOVIĆ**

Še kdo? Zaključujem. Bom poskušal zdaj odgovorit najprej preprosto zakaj izredna seja? Ker se mora letos v proračunu zaključiti. To je menda razumljivo? Zaenkrat še ne, Aleš lepo prosim. Zdaj pa najprej o samem projektu. Jaz sem zelo vesel, da sta v tej sobi dva izjemna arhitekta. Vi veste, da sem jaz v prof. Koželja zagledan, da je on sreča tega mesta, z njegovo prenovo smo mi postali Zelena prestolnica Evrope, potem z izvedbo, s to idejo, potem najboljša Zelena prestolnica Evrope. In zdaj pod vodstvom njegovega naslednika doc. Roka Žnidaršiča tudi mesto, ki bodo 2030 brezogljično. To, da je Koželj vodil komisijo, izbral projekt, ki je najboljši, nismo imeli nobenih pripomb, pritožb, razstavljen je bil tu v mestni hiši in žalostno ne, današnja razprava, mene posebej gospa Sever, ki jo zelo cenim tu razpravlja, nihče ni pogledal. Jaz bo povedal tisto v svojem laičnem jeziku. Ta polkrog, ki ni bil dokončan se zaključi del v celem krogu, se pravi polovica, ki jo je Plečnik gradil zdaj dobi svojo končno obliko. Na tej severni strani, se pravi proti Linhartovi cesti pride nov vhod, nov vhod, ki je namenjen Slovenskem mladinskem gledališču in imeli smo teden dni zdaj kolegij kulturnih direktorjev, direktorjev kulture, koliko ta prostor potrjujejo. Se že pogovarjamo kje bodo nastopali v času prenove, Pionirski dom izjemno dela. Se strinjam s tem tako, da imamo zdaj neke rešitve. Zdaj se bom pa vrnil na študente naše, ki to je domena države. Ta trenutek manjka Ljubljani 1400 postelj. Z dr. Papičem, Ksenija, hvala lepa sediva že eno leto skupaj, ne. To je prvi korak, da ne ostanemo brez 206 sob, ker mesto, dokler sem jaz vodil, ne bi delal tistih dejavnosti, ki mora država opravljat, mi bi pač to dali stanovanjskemu skladu in bi bilo pač za mlade tam. Tisto, kar je še dodatni dogovor, govorimo zato, poleg Airbnb to, kar lahko takoj rešujemo. Mi bomo, če bo ta zakon dva meseca, 60 dni Airbnb na leto, bomo mi dovolili samo julij pa avgust v Ljubljani. Takrat ni študentov, takrat tudi domačini gredo večino na dopusti in lahko to naredimo, vse ostale mesece ne bo Airbnb-ja, kar pomeni, da morajo cene, se bo vsak odločil, a bom vseeno dal 10 mesecev študentom pa bo. Druga lokacija, ki se že vodi, priprava dokumentacije za OPN je Roška cesta. Tam bi znalo biti okoli 350 vprašanje velikosti dodatnih sob oziroma postelj in, če bo vse šlo po sreči, bi moral drugo leto mi imeti vse dokumente, da bi lahko država začela graditi. In tretja lokacija, nasproti Mercatorja na Dunajski cesti, zemljišče v lasti države. Temu so včasih rekli zumba center, ob tem centru je tudi varianta, kar se zdaj pripravlja, plani dovoljujejo, da bi naredilo 400 postelj za študente. In jaz bi rad sam pohvalil to dobro, vi veste, da sem podpornik te vlade saj ni nobena skrivnost in dobre rezultate pa tako z veseljem podpiram, tako da upam z razlago, da ste zadovoljni. Če bi pa kdo hotel o Baragovem semenišču govoriti strokovno, si lahko zbere ali prof. Koželja ali pa doc. Žnidaršiča, pa njim razloži ali na nariše na licu mesta. Ker jaz nikoli nisem bil v nobeni komisiji, nikoli se nisem odločil, to kar je Janez Koželj prinesel je bilo zame sveto. In pri tem, o vseh nagradah, ki smo jih dobili na mednarodnih arhitekturnih je vse skupaj 120 nagrad, mi ni treba tudi danes dvomiti o Koželjev izbor, sploh ker na tej isti poti stoji tudi Rok Žnidaršič. Ugotovili smo navzočnost, 38.

**Glasovanje poteka o predlogu sklepa. Sem pritisnil glasovanje? Sem. Glasovanje poteka: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – prodajne pogodbe za prostore v stavbi Baragovo semenišče na naslovu Vilharjeva cesta 11, 13 in 15 v Ljubljani.**

Kako je rekel, da nismo hej brigade dali, mogoče bi dali, pa bi ostala primorska tamle za ta del, ker prihaja veliko Primorcev v Ljubljano študirat. A ste vsi glasovali, še vprašam, da samo še pritisnem. Hvala lepa.

Rezultat glasovanja:

**33 ZA,**

**4 PROTI.**

Sprejeto.

Hvala lepa.

**GOSPOD ZORAN JANKOVIĆ**

Bom pa povedal, da bom jutri na novinarski konferenci izpostavil štiri proti, z imenom in priimkom. To pravico imam. Seja je zaključena. Niso se odrekli sejninam, zato tudi malice nimate. Je malica. Malica je tudi, okej. Nisem vedel. Se bom pa jaz odrekel malici, a je v redu?

-------------------------------------------------------------KONEC POSNETKA ŠT. T003-20241202-163146